CELEX: 32021D2173
Language: mt
Date: 2021-12-08 00:00:00
Title: Deċiżjoni ta’ Implimentazzjoni tal-Kummissjoni (UE) 2021/2173 tat-8 ta’ Diċembru 2021 li temenda d-Deċiżjoni ta’ Implimentazzjoni (UE) 2019/919 fir-rigward tal-istandards armonizzati għas-sistemi tat-trattament tad-drenaġġ, għall-pompi tas-sentina li jaħdmu bl-elettriku, għall-plakka tal-bennej u għall-kapaċità ta’ tagħbija massima ta’ inġenji żgħar (Test b’rilevanza għaż-ŻEE)

9.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 440/6
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/2173
         tat-8 ta’ Diċembru 2021
         li temenda d-Deċiżjoni ta’ Implimentazzjoni (UE) 2019/919 fir-rigward tal-istandards armonizzati għas-sistemi tat-trattament tad-drenaġġ, għall-pompi tas-sentina li jaħdmu bl-elettriku, għall-plakka tal-bennej u għall-kapaċità ta’ tagħbija massima ta’ inġenji żgħar
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b’mod partikolari l-Artikolu 10(6) tiegħu,
         Billi:
         
                     (1)
                  
                  
                     F’konformità mal-Artikolu 14 tad-Direttiva 2013/53/UE tal-Parlament Ewropew u tal-Kunsill (2), il-prodotti li jkunu konformi ma’ standards armonizzati jew ma’ partijiet minnhom, li r-referenzi tagħhom ikunu ġew ippubblikati f’Il-Ġurnal Uffiċjali tal-Unjoni Ewropea, huma preżunti konformi mar-rekwiżiti koperti minn dawk l-istandards jew minn partijiet minnhom, stabbiliti fl-Artikolu 4(1) tad-Direttiva 2013/53/UE u fl-Anness I ta’ dik id-Direttiva.
                  
               
                     (2)
                  
                  
                     Permezz tad-Deċiżjoni ta’ Implimentazzjoni C(2015) 8736 (3), il-Kummissjoni talbet lill-Kumitat Ewropew għall-Istandardizzazzjoni (CEN) u lill-Kumitat Ewropew għall-Istandardizzazzjoni Elettroteknika (Cenelec) għall-abbozzar u għar-reviżjoni tal-istandards armonizzati b’appoġġ għad-Direttiva 2013/53/UE li tindirizza rekwiżiti essenzjali aktar stretti stabbiliti fl-Artikolu 4(1) tad-Direttiva 2013/53/UE u fl-Anness I ta’ dik id-Direttiva, meta mqabbla mad-Direttiva 94/25/KE tal-Parlament Ewropew u tal-Kunsill (4) li ġiet imħassra.
                  
               
                     (3)
                  
                  
                     Bid-Deċiżjoni ta’ Implimentazzjoni C(2015) 8736, is-CEN u s-Cenelec intalbu wkoll jirrevedu standards li r-referenzi tagħhom ġew ippubblikati permezz tal-Komunikazzjoni tal-Kummissjoni 2015/C 087/01 (5).
                  
               
                     (4)
                  
                  
                     Abbażi tat-talba stabbilita fid-Deċiżjoni ta’ Implimentazzjoni C(2015) 8736, is-CEN irreveda l-istandards armonizzati li ġejjin: EN ISO 8849:2018 dwar pompi tas-sentina li jaħdmu bl-elettriku b’kurrent dirett, li r-referenza tiegħu ġiet ippubblikata bid-Deċiżjoni ta’ Implimentazzjoni tal-Kummissjoni (UE) 2019/919 (6) u EN ISO 14946:2001/AC:2005 dwar il-kapaċità ta’ tagħbija massima, li r-referenza tiegħu ġiet ippubblikata bil-Komunikazzjoni tal-Kummissjoni 2018/C 209/05 (7). Dan irriżulta fl-adozzjoni tal-istandards armonizzati li ġejjin: EN ISO 8849:2021 u EN ISO 14946:2021.
                  
               
                     (5)
                  
                  
                     Abbażi tat-talba stabbilita fid-Deċiżjoni ta’ Implimentazzjoni C(2015) 8736, is-CEN abbozza wkoll l-istandards armonizzati ġodda EN ISO 8099-2:2021 dwar is-sistemi tat-trattament tad-drenaġġ u EN ISO 14945:2021 dwar il-plakka tal-bennej.
                  
               
                     (6)
                  
                  
                     Il-Kummissjoni, flimkien mas-CEN, ivvalutat jekk dawk l-istandards kif ġew abbozzati jew riveduti mis-CEN jikkonformawx mat-talba stabbilita fid-Deċiżjoni ta’ Implimentazzjoni C(2015) 8736.
                  
               
                     (7)
                  
                  
                     L-istandard EN ISO 8099-2:2021 jistabbilixxi r-rekwiżiti għad-disinn, kostruzzjoni u installazzjoni ta’ sistemi tat-trattament tad-drenaġġ fuq inġenji żgħar.
                  
               
                     (8)
                  
                  
                     L-istandard EN ISO 8849:2021 jistabbilixxi r-rekwiżiti għall-pompi tas-sentina li jaħdmu bl-elettriku maħsuba biex jintużaw għat-tneħħija tal-ilma tas-sentina.
                  
               
                     (9)
                  
                  
                     L-istandard EN ISO 14945:2021 jistabbilixxi r-rekwiżiti għall-wiri uniformi tal-informazzjoni murija fuq il-plakka tal-bennej ta’ inġenji żgħar.
                  
               
                     (10)
                  
                  
                     L-istandard EN ISO 14946:2021 jispeċifika l-elementi inklużi fit-tagħbija massima ta’ inġenji żgħar, mingħajr ma jinqabżu l-limiti stabbiliti minn standards oħra għall-istabbiltà, għall-freeboard, għall-flotazzjoni u għall-prevenzjoni ta’ persuni milli jaqgħu fl-ilma. Jistabbilixxi wkoll rekwiżiti għaż-żoni ta’ bilqiegħda u ta’okkupanza tal-membri tal-ekwipaġġ.
                  
               
                     (11)
                  
                  
                     L-istandards EN ISO 8099-2:2021, EN ISO 8849:2021, EN ISO 14945:2021 u EN ISO 14946:2021 jissodisfaw ir-rekwiżiti li għandhom l-għan li jkopru u li huma stabbiliti fl-Artikolu 4(1) tad-Direttiva 2013/53/UE, kif ukoll fil-Parti A tal-Anness I ta’ dik id-Direttiva. Għalhekk huwa xieraq li r-referenzi ta’ dawk l-istandards jiġu ppubblikati f’Il-Ġurnal Uffiċjali tal-Unjoni Ewropea.
                  
               
                     (12)
                  
                  
                     L-istandard EN ISO 8849:2021 se jissostitwixxi l-istandard EN ISO 8849:2018. L-istandard EN ISO 14946:2021 se jissostitwixxi l-istandard EN ISO 14946:2001/AC:2005.
                  
               
                     (13)
                  
                  
                     Għalhekk, jeħtieġ li r-referenzi tal-istandards armonizzati EN ISO 8849:2018 u EN ISO 14946:2001/AC:2005 jiġu rtirati minn Il-Ġurnal Uffiċjali tal-Unjoni Ewropea.
                  
               
                     (14)
                  
                  
                     Sabiex il-manifatturi jingħataw biżżejjed żmien biex jadattaw il-prodotti tagħhom għall-verżjonijiet riveduti tal-istandards armonizzati EN ISO 8849:2018 u EN ISO 14946:2001/AC:2005, jeħtieġ li l-irtirar tar-referenzi ta’ dawk l-istandards jiġi differit.
                  
               
                     (15)
                  
                  
                     L-Anness I tad-Deċiżjoni ta’ Implimentazzjoni (UE) 2019/919 jelenka r-referenzi tal-istandards armonizzati abbozzati b’appoġġ għad-Direttiva 2013/53/UE. Ir-referenzi tal-istandards armonizzati EN ISO 8099-2:2021, EN ISO 8849:2021, EN ISO 14945:2021 u EN ISO 14946:2021 jenħtieġ li jiġu inklużi f’dak l-Anness. Ir-referenza tal-istandard armonizzat EN ISO 8849:2018 jenħtieġ li titħassar minn dak l-Anness.
                  
               
                     (16)
                  
                  
                     L-Anness II tad-Deċiżjoni ta’ Implimentazzjoni (UE) 2019/919 jelenka r-referenzi tal-istandards armonizzati abbozzati b’appoġġ għad-Direttiva 2013/53/UE li huma rtirati minn Il-Ġurnal Uffiċjali tal-Unjoni Ewropea. Ir-referenza tal-istandard armonizzat EN ISO 14946:2001/AC:2005 jenħtieġ li tiġi inkluża f’dak l-Anness.
                  
               
                     (17)
                  
                  
                     Għalhekk, jenħtieġ li d-Deċiżjoni ta’ Implimentazzjoni (UE) 2019/919 tiġi emendata skont dan.
                  
               
                     (18)
                  
                  
                     Il-konformità ma’ standard armonizzat tikkonferixxi preżunzjoni ta’ konformità mar-rekwiżiti essenzjali korrispondenti stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta’ tali standard f’Il-Ġurnal Uffiċjali tal-Unjoni Ewropea. Għalhekk, jenħtieġ li din id-Deċiżjoni tidħol fis-seħħ fid-data tal-pubblikazzjoni tagħha,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni ta’ Implimentazzjoni (UE) 2019/919 hija emendata kif ġej:
            
                        (1)
                     
                     
                        l-Anness I huwa emendat f’konformità mal-Anness I ta’ din id-Deċiżjoni;
                     
                  
                        (2)
                     
                     
                        l-Anness II huwa emendat f’konformità mal-Anness II ta’ din id-Deċiżjoni.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Il-punt (1) tal-Anness I għandu japplika mid-9 ta’ Ġunju 2022.
         
         
            Magħmul fi Brussell, it-8 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 316, 14.11.2012, p. 12.
         
            (2)  Id-Direttiva 2013/53/UE tal-Parlament Ewropew u tal-Kunsill tal-20 ta’ Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE (ĠU L 354, 28.12.2013, p. 90).
         
            (3)  Id-Deċiżjoni ta’ Implimentazzjoni tal-Kummissjoni C(2015) 8736 tal-15 ta’ Diċembru 2015 fuq talba ta’ standardizzazzjoni lill-Kumitat Ewropew għall-Istandardizzazzjoni u lill-Kumitat Ewropew għall-Istandardizzazzjoni Elettroteknika dwar id-dgħajjes li jintużaw għar-rikreazzjoni u l-inġenji tal-ilma personali b’appoġġ għad-Direttiva 2013/53/UE tal-Parlament Ewropew u tal-Kunsill tal-20 ta’ Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE.
         
            (4)  Id-Direttiva 94/25/KE tal-Parlament Ewropew u tal-Kunsill tas-16 ta’ Ġunju 1994 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi tal-Istati Membri li għandhom x’jaqsmu mad-dgħajjes illi jintużaw għar-rikreazzjoni (ĠU L 164, 30.6.1994, p. 15).
         
            (5)  Il-Komunikazzjoni tal-Kummissjoni fil-qafas tal-implimentazzjoni tad-Direttiva 94/25/KE tal-Parlament Ewropew u tal-Kunsill tas-16 ta’ Ġunju 1994 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi tal-Istati Membri li għandhom x’jaqsmu mad-dgħajjes illi jintużaw għar-rikreazzjoni (Pubblikazzjoni ta’ titoli u referenzi ta’ standards armonizzati skont il-leġiżlazzjoni tal-Unjoni dwar l-armonizzazzjoni) (ĠU C 87, 13.3.2015, p. 1).
         
            (6)  Id-Deċiżjoni ta’ Implimentazzjoni tal-Kummissjoni (UE) 2019/919 tal-4 ta’ Ġunju 2019 dwar l-istandards armonizzati għall-inġenji li jintużaw għar-rikreazzjoni u għall-inġenji tal-ilma personali abbozzati b’appoġġ għad-Direttiva 2013/53/UE tal-Parlament Ewropew u tal-Kunsill (ĠU L 146, 5.6.2019, p. 106).
         
            (7)  Il-Komunikazzjoni tal-Kummissjoni fil-qafas tal-implimentazzjoni tad-Direttiva 2013/53/UE tal-Parlament Ewropew u tal-Kunsill tal-20 ta’ Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE (Pubblikazzjoni ta’ titoli u referenzi ta’ standards armonizzati skont il-leġiżlazzjoni tal-Unjoni dwar l-armonizzazzjoni) (ĠU C 209, 15.6.2018, p. 137).
      
      
         
            ANNESS I
            L-Anness I tad-Deċiżjoni ta’ Implimentazzjoni (UE) 2019/919 huwa emendat kif ġej:
            
                        (1)
                     
                     
                        titħassar l-entrata 8;
                     
                  
                        (2)
                     
                     
                        jiżdiedu l-entrati li ġejjin:
                        
                                    
                                       Nru
                                    
                                 
                                 
                                    
                                       Referenza tal-istandard
                                    
                                 
                              
                                    “40.
                                 
                                 
                                    EN ISO 8099-2:2021
                                 
                              
                                     
                                 
                                 
                                    Inġenji żgħar - Sistemi tal-iskart - Parti 2: Sistemi tat-trattament tad-drenaġġ
                                 
                              
                                    41.
                                 
                                 
                                    EN ISO 8849:2021
                                 
                              
                                     
                                 
                                 
                                    Inġenji żgħar - pompi tas-sentina li jaħdmu bl-elettriku
                                 
                              
                                    42.
                                 
                                 
                                    EN ISO 14945:2021
                                 
                              
                                     
                                 
                                 
                                    Inġenji żgħar - Plakka tal-bennej
                                 
                              
                                    43.
                                 
                                 
                                    EN ISO 14946:2021
                                 
                              
                                     
                                 
                                 
                                    Inġenji żgħar - Kapaċità ta’ tagħbija massima”.
                                 
                              
                  
      
      
         
            ANNESS II
            Fl-Anness II tad-Deċiżjoni ta’ Implimentazzjoni (UE) 2019/919 tiżdied l-entrata li ġejja:
            
               
                           
                              Nru
                           
                        
                        
                           
                              Referenza tal-istandard
                           
                        
                        
                           
                              Data tal-irtirar
                           
                        
                     
                           “36.
                        
                        
                           EN ISO 14946:2001
                           Inġenji żgħar - Kapaċità ta’ tagħbija massima
                           EN ISO 14946:2001/AC:2005
                        
                        
                           Id-9 ta’ Ġunju 2022”.